Document ID: 32010R0844

A BIZOTTSÁG 844/2010/EU RENDELETE
(2010. szeptember 20.)
az energiastatisztikáról szóló 1099/2008/EK európai parlamenti és tanácsi rendeletnek az éves atomenergia-statisztika létrehozása és a NACE Rev. 2. szerinti módszertani hivatkozások kiigazítása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az energiastatisztikáról szóló, 2008. október 22-i 1099/2008/EK európai parlamenti és tanácsi rendeletre (1), és különösen annak 4. cikke (3) bekezdésére és 8. cikkére,
mivel:
(1)
Az 1099/2008/EK rendelet közös keretet hoz létre az Unión belüli összehasonlítható energiastatisztika előállításához, továbbításához, értékeléséhez és terjesztéséhez.
(2)
Az 1099/2008/EK rendelet 8. cikke szerint a Bizottságnak (Eurostat) az EU atomenergia-ágazatával együttműködésben éves atomenergia-statisztikát kell meghatároznia, amelyet 2009-től - az első jelentési időszaktól - kezdődően kell jelenteni és terjeszteni.
(3)
A Bizottság kialakította az előírt adatállományt, és megvitatta a tagállamokkal a megvalósíthatóságot, az előállítási költségeket, a bizalmas adatkezelést és a jelentési terhet.
(4)
A gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról szóló 2006. december 20-i 1893/2006/EK európai parlamenti és tanácsi rendelet (2) értelmében az energiastatisztikát 2009. január 1-jétől kezdődően a NACE Rev. 2. szerint kell elkészíteni.
(5)
Az 1099/2008/EK rendeletet ezért ennek megfelelően módosítani kell.
(6)
Az ebben a rendeletben előírt intézkedések összhangban vannak az európai statisztikai rendszer bizottságának a véleményével,
ELFOGADTA EZT A RENDELETET:
1. cikk
Az 1099/2008/EK rendelet A és B melléklete helyébe ennek a rendeletnek a melléklete lép.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. szeptember 20-án.

Labels: 19
14